
Sülysáp Város Önkormányzata

Polgármesterétől

2241 Sülysáp, Szent István tér 1.

Telefon, fax: (06-29) 435-001, (06-29) 435-003

NYILVÁNOS
Szám: 8731-18/2013
Előterjesztést készítette: Tóth Krisztina jegyző
Előterjesztés elkészítésének időpontja: 2013. szeptember 12.
Előterjesztést véleményezi: PTÜB
Döntés módja: nyílt szavazás, egyszerű szótöbbség 
Mellékletek: -
E L Ő T E R J E S Z T É S

Sülysáp Város Önkormányzata Képviselő-testületének
2013. szeptember 18-án tartandó munkaterv szerinti ülésére

11. napirendhez

Tárgy:
Mezei őrszolgálat létrehozása
Tisztelt Képviselő-testület!
Településünkön is évek óta visszatérő probléma a termőföldek védelme, a terménylopások, károkozások visszaszorítása, valamint a külterületi illegális szemétlerakók létrejöttének megelőzése, így már jó néhány hónappal ezelőtt egyeztetést kezdeményeztem a legnagyobb termelő területtel bíró sülysápi gazdákkal a mezőőri szolgálat létrehozásáról, akik ezt támogatták. 
A fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény szerint a települési önkormányzat a közigazgatási területéhez tartozó termőföldek – ide nem értve az erdőt, halastavat – őrzéséről mezei őrszolgálat létesítésével gondoskodhat. 

Az őrszolgálat létrehozását az illetékes megyei földhivatalhoz kell bejelenteni, a szolgálat ezzel a nyilvántartásba vétellel alakul meg. A bejelentésnek tartalmaznia kell az őrszolgálat létszámát, az őrzött terület mértékét és a földrészletek helyrajzi számát.

A jogszabály szerint a mezőőr a termőföldek őrzését, valamit a termőföldön lévő, illetve ahhoz tartozó termények és termékek, felszerelések, eszközök, haszonállatok, továbbá mezőgazdasági építmények, földmérési jelek vagyonvédelmét ellátó személy. A mezőőr feladatát az őrszolgálatot létrehozó települési önkormányzat utasításai szerint végzi, szakmai felügyeletét a mezőgazdasági igazgatási szerv és a rendőrség látja el. 
A mezőőr köteles
· az őrzött vagyont veszélyeztető vagy károsító cselekmény elkövetésén tetten ért személyt személyazonosságának igazolására, a jogellenes cselekmény abbahagyására és a terület elhagyására felszólítani;

· azt a járművet, amelyről alaposan feltételezhető, hogy azon a működési területről származó jogellenesen szerzett szállítmány van, feltartóztatni, a jármű vezetőjét és a járművön, illetve az abban tartózkodókat igazoltatni;
· azt a személyt, aki a nála vagy a feltartóztatott járművön levő szállítmány megszerzésének jogszerűségét nem valószínűsíti, a rendőrségre bekísérni;
· a károsító cselekmény elkövetésén tetten ért személytől a jogellenesen szerzett terményt, terméket, tárgyat, állatot, az elkövetéshez használt eszközt elvenni és azokat a rendőrségnek átadni;

· a jogtalanul legeltetett, illetőleg felügyelet nélkül talált állatot a tulajdonosnak átadni;

· a tudomására jutott bűncselekményekről és szabálysértésekről a rendőrséget vagy az ügyben hatáskörrel rendelkező más szervet haladéktalanul értesíteni, illetve a határkörrel rendelkező szerv eljárását kezdeményezni.

A mezőőr közalkalmazotti jogviszonyban áll, a munkáltatói jogok gyakorlója a polgármester. A szolgálat az önkormányzatunk struktúráját tekintve hasonló státuszban tudna működni, mint a védőnői szolgálat, vagyis közvetlenül Sülysáp Város Önkormányzatához mint „intézményhez” csatlakoztatva.
A mezőőrök felszerelésének szabályait a mezőőrök és a hegyőrök szolgálati viszonyáról szóló 29/1998. (IV.30.) számú FM rendelet tartalmazza 
A mezei őrszolgálat működési területét úgy kell kialakítani, hogy annak napi, rendszeres ellenőrzése biztosított legyen. A feladat ellátásához, figyelemmel a terület nagyságára, szükséges járművet használni. A járművet a szolgálat ellátásához biztosíthatja az Önkormányzat, vagy a mezőőr használhatja a rendelkezésére álló saját járművét.

Tehát a mezőőri szolgálatot az önkormányzat hozhat létre, azonban annak létrehozási és fenntartási költségeit teljes egészében „külső” forrásokból: egyrészt a központi költségvetés által biztosított támogatásból, másrészt a földhasználó, ha ez ismeretlen, a tulajdonos által kifizetett mezőőri járulékból fedezheti. 
Az őrszolgálat létrehozásának költségeit a központi költségvetés fele arányban, de maximum 300.000 Ft erejéig támogatja, a működésre pedig szintén 50 %, de legfeljebb havi 50.000 Ft/fő támogatást nyújt utófinanszírozásként.

A mezőőri járulék mértékét és megfizetésének módját az önkormányzatnak rendeletben kell szabályoznia. A mezőőri járulék az önkormányzat egyfajta bevételi forrása, ehhez ugyanazok az adminisztratív teendők és kiadások társulnak, mint bármelyik helyi adónemhez (bejelentés, bevallás, kivetés, behajtás), adók módjára behajtható köztartozásnak minősül.

Költségkalkuláció /Az adatok tájékoztató jellegűek!/
KIADÁSOK
1. Felszerelés (1 főre):
· ruházat a 29/1998. ( IV. 30.) FM rendelet 8. melléklete alapján: 140.000 Ft

· (használt) sörétes vadászlőfegyver, lőszerrel, gázspray: 60.000 Ft

· távcső: 40.000 Ft

· mobiltelefon: 10.000 Ft

· digitális fényképezőgép: 20.000 Ft

· éjjellátó készülék: 80.000 Ft
Összesen: 350.000 Ft/fő
2. Munkabér pótlékokkal, járulékokkal: 
kb. 2.000.000 Ft/fő/év
3. Jármű biztosítása és annak éves üzemeltetési költségei: 
	
	Beszerzés
	Üzemeltetés

	Motorkerékpár
	~ 300.000 Ft
	250.000 Ft/év

	Használt terepjáró
	~ 1.000.000 Ft
	750.000 Ft/év

	Saját gépjármű
	-
	960.000 Ft/év

	Hátasló
	~ 800.000 Ft
	750.000 Ft/év

	Saját hátasló
	-
	300.000 Ft/év


4. Egyéb költségek:
· Irodaszer: 5.000 Ft/fő/év
· Telefonköltség: 50.000 Ft/fő/év

· Kötelező továbbképzés: 30.000 Ft/fő/év

· Szolgálati célú lőfegyver engedélyezési költségei: 15.000 Ft/fő/év

· iroda biztosítása, rezsiköltség ???
· mezőőri járulék beszedésének, támogatás igénylésének költségei: kb. 900.000 Ft/év
Összesen: 1.000.000 Ft/fő/év
Mivel a legvalószínűbb alternatíva a motorkerékpár vásárlása, ennek adataival számítva a költségek a következőképp alakulnak:

	
	Létesítés költségei
	Fenntartás költségei

	1 fő mezőőr alkalmazása esetén
	650.000 Ft
	3.250.000 Ft/év

	2 fő mezőőr alkalmazása esetén
	1.200.000 Ft

	5.600.000 Ft/év



BEVÉTELEK
1. Állami támogatás:

· Létesítésre: 300.000 Ft/fő
· Működtetésre: 600.000 Ft/fő/év

2. Mezőőri járulék

Sülysápon hozzávetőlegesen 3000 ha földterületre (szántó, rét, legelő, szőlő, gyümölcsös, kert) kerülhet kivetésre a mezőőri járulék.
A mezőőri járulékot a fentieket, továbbá a következőket figyelembe véve lehet megállapítani:

· az eszközök élettartama kb. 4 év, így a létesítési költségeket is tanácsos 4 évre elosztva belekalkulálni az éves díjba,
· a járulék beszedése feltehetőleg csak kb. 80 %-os hatékonysággal fog eredményre vezetni.

Ezek alapján a kivetendő mezőőri járulék várható összege:

1 fő mezőőr alkalmazása esetén: ~ 1.170 Ft/ha/év
2 fő mezőőr alkalmazása esetén: ~ 1.950 Ft/ha/év
Amennyiben a mezei őrszolgálat létrehozásáról dönt a Képviselő-testület, egy viszonylag hosszabb folyamat indul meg, melynek során tisztázásra kerülnek az alapfeltételek (területek pontos adatai stb.), lefolytatásra kerül a nyilvántartásba-vételi eljárás, elkészül a szükséges rendelet és pályáztatásra kerül a mezőőri munkakör, így – több szempontból is – a szolgálat 2014. január 1-jével történő felállítása látszik reálisnak. 

Kérem a javaslat szíves megtárgyalását, és döntésük meghozatalát.
…/2013. (IX. 18.) ÖKT határozati javaslat

Sülysáp Város Önkormányzatának Képviselő-testülete a Magyarország helyi önkormányzatairól szóló 2011. évi CLXXXIX. törvény 10. § (2) bekezdése, valamint a fegyveres biztonsági őrségről, a természetvédelmi és a mezei őrszolgálatról szóló 1997. évi CLIX. törvény 16. § (1) bekezdése alapján úgy dönt, hogy 
1./ Sülysáp Város közigazgatási területére kiterjedő feladatkörrel mezei őrszolgálatot hoz létre, melyet 2014. január 1-jétől kezdődően, … fő mezőőr alkalmazásával kíván működtetni,

2./ felkéri a polgármestert és a jegyzőt az őrszolgálat felállításával kapcsolatos intézkedések megtételére.

Határidő: 1./ azonnal; 2./ 2013. december 31. 

Felelős: polgármester, jegyző
Sülysáp, 2013. szeptember 12.

Horinka László s.k.


polgármester
� Éjjellátó készülékből vélhetően elegendő 1 db


� A mezőőri hozzájárulás beszedésének költségei nem emelkednek a 2 fő alkalmazásával

